Scarlett Johansson
Scarlett Ingrid Johansson (talaffuzi: Skarlett IIngrid Yohansson; 1984-yil 22-noyabrda tugʻilgan) – amerikalik aktrisa va qoʻshiqchi. 2021-yilda Time jurnalining jahondagi 100 nafar eng nufuzli shaxs roʻyxatiga kiritilgan. Uning ishtirokidagi filmlar umumjahon boʻylab kinoprokatlarda $14,3 milliard ishlab topgan. Koʻplab yutuqlarga, jumladan, Tony va BAFTAga sazovor boʻlgan. Johansson Nyu-York shahrining Manhattan borosida tugʻilib oʻsgan. Bolaligida aktrisa boʻlishni orzu qilgan. Kinodagi debyutini North (1994) nomli kinokomediya bilan boshlagan. Manny & Lo (1996), The Horse Whisperer (1998) va Ghost World (2001) filmlaridagi rollari unga shuhrat keltirgan. Lost in Translation (2003) filmidagi roli ortidan „Eng yaxshi aktrisa“ nominatsiyasida BAFTA bilan taqdirlangan. Keyinchalik, Girl with a Pearl Earring (2003), A Love Song for Bobby Long (2004), Match Point (2005), The Prestige (2006) va Vicky Cristina Barcelona (2008) kabi kinokartinalarda suratga tushgan. Bundan tashqari, Johanssonning Anywhere I Lay My Head (2008) va Break Up (2009) albomlari Billboard 200 xit-paradidan oʻrin olgan. Johansson OAVda Hollywoodning seks-ramzi va jahondagi eng dilbar ayollardan biri sifatida izzatlangan. Filantrop oʻlaroq bir necha xayriya loyihalarida qatnashgan. 2008-yilda kanadalik aktyor Ryan Reynolds bilan turmush qurib, 2011-yilda ajrashgan; 2014-yilda fransiyalik biznesmen Romain Dauriac bilan turmush qurib, 2017-yilda ajrashgan; 2020-yilda qiziqchi Colin Jost bilan turmush qurgan.